79. schôdza NR SR - 1.deň - B. popoludní
Dátum: 2022-12-08
Poslanec: Kollár, Boris (SME RODINA)
Druh vystúpenia: Vystúpenie v rozprave

Kollár, Boris, predseda NR SR 72. Vážený pán predsedajúci... Pčolinský Peter, podpredseda NR SR 73. Dobrý deň prajem. Kollár, Boris, predseda NR SR 74. Ja nebudem prosiť SaS-ku. Prečítal som si tú dôvodovú správu, prečo idete odvolávať túto vládu. A sú to zaujímavé veci, a tak som sa pri pár týchto dôvodov, prečo odvolávate túto vládu, pozastavil. Tak jedna z prvých vecí je, že vláda po útoku pomäteného mladíka a vražde dvoch mladých ľudí, vláda urýchlene nebola schopná prijať pomoc a uľahčiť život LGBTI. U vás tomu rozumiem, ale ja sa obrátim teraz na stranu HLAS, ktorá tiež dodala tieto hlasy, aby mohla táto schôdza byť otvorená, aby mohla byť povalená vláda. Fakt som nevedel, že strana HLAS má ako jeden z hlavných dôvodov, prečo ide povaliť vládu, boj za LGBTI agendu, podpora týchto ľudí, to som nevedel, ale takto jasne sa vyjadrila a už aspoň vieme, že okrem toho, že sú sociálnodemokratická strana, sú to aj strana LGBTI, to som veľmi rád, že vieme. Druhý bod. Vláda očividne rezignovala na boj s korupciou a mafiánskym štátom. Ja sa teraz zase obraciam na poslancov strany HLAS, ma mrzí, že tu nesedia, ale možnože je to veľká škoda, možnože závidia tomu Petrovi Žigovi, že iba on je obvinený, že málo obviňujete, vážená vláda. Mali by ste viacej obviňovať a trestne stíhať tých poslancov. Ja vítam, skutočne vítam tú sebareflexiu a to, ten pohľad do toho vnútra, tej, tej strany HLAS, a že je im tak strašne ľúto, že iba ten Peťo Žiga je obvinený a že nie sú ešte možno Denisa Saková, možno ten Erik Tomáš, možno pán predseda Pellegrini, že ešte stále neni obvinený. A toto je vaša chyba, pán premiér! (Rečník sa obrátil čelom k premiérovi.) Že možno ste málo ešte v tom HLAS-e načreli, tomu HLAS-u to veľmi chýba, a preto dal aj hlas na to, aby ste boli odvolaný. Ďalší bod som si prečítal, že sa vláda opiera o poslancov a hlasy fašistov. Ale tu a teraz, tu a teraz potrebujete ich hlasy a opierate sa o nich práve vy, páni poslanci a pani poslankyne strany SAS. (Potlesk.) Veď bez nich by to nebolo možné. Počítate s každým jedným hlasom ĽSNS, s každým jedným hlasom Republiky. Pre vás sú to fašisti, pre mňa sú to strana REPUBLIKA a ĽSNS. S každým jedným hlasíkom počítate. To vám neprekáža. Zaujímavé. Po štvrtom bode, odvolávate túto vládu, lebo rokujeme dokonca na úrovni ministrov s fašistami. Richard Sulík, pozri sa, pozri sa do zrkadla a uvidíš tam seba, ako chodíš rokovať s Kotlebom. Utajene, konšpiračne sa schovávať do Rakúska. (Reakcia z pléna.) Alebo Maďarska. Nám to vyčítaš a sám to robíš. Tebe to nevadí. Vláda nedokázala, ďalší bod, pomôcť nízkopríjmovým skupinám obyvateľstva. Fakt? Ja sa pýtam, kto vo vláde bojoval za zrušenie 13. dôchodkov? No vy, SAS-ka. Ja sa pýtam, kto neustále bojoval na vláde a na koaličnej rade, aby sa zrušili vlaky zadarmo pre študentov a našich dôchodcov? No vy, SAS-ka. Kto bojoval za zrušenie obedov zadarmo? No vy, SAS-ka. A teraz nám vyčítate, že sme málo pomáhali? A keď sme prijali, že od prvého januára dostanú matky s deťmi 200 euro na každé jedno dieťa vo forme 60-eurového prídavku a 140-eurového bonusu na dieťa, a ako sme to prijali aj s hlasmi poslancami strany ŽIVOT, to je pravda, my sa k tomu hlásime, tak ste odišli, lebo sme pomohli týmto nízkopríjmovým skupinám obyvateľstva, ktoré teraz vyčítate tejto vláde, že to robí alebo že to nerobí. A keď to urobí, tak je zle, lebo sme to urobili so stranou ŽIVOT. A teraz s tými istými poslancami zo strany ŽIVOT s pánom Kuffom, Kuffom a Tarabom idete povaliť túto vládu! To, že oni s vami teraz budú hlasovať a pomôžu vám povaliť túto vládu, to vám už vôbec nevadí, že spolu s vami zahlasuje pádu tejto vlády. To vám nevadí! Ale keď sme dali 200 euro, tým matkám s deťmi, to je veľmi zlé, že?! (Povedané s krikom.) To je veľmi zlé! (Potlesk a ruch v sále.) Chcem, aby to každý vedel, táto vláda dala 200 euro od budúceho roku matkám s deťmi. To je naše previnenie. A urobili sme to stran... so stranou ŽIVOT a ja sa za to nehanbím. Ja som pyšný za to, že sme tým matkám s tými deťmi toto spravili a že sme im to dali. Ale strana SAS nemá hanby nám to vyčítať a s nimi povaliť vládu?! Čo ste to za farizeji! (Povedané s krikom. Reakcia z pléna: „Ale nehuč!!“) Čo ste to za farizeji?! (Prerušenie vystúpenia predsedajúcim.) Pčolinský, Peter, podpredseda NR SR 75. Pani poslankyňa, dajte si faktickú. Môžte potom reagovať. (Reakcie z pléna.) V rokovacom poriadku nie je nikde napísané. (Reakcia z pléna.) Pani poslankyňa, nekričte. V rokovacom poriadku nie je nikde napísané, aká má byť intenzita vystúpenia. Nech sa páči, pán predseda, pokračujte ďalej.